**CONCEPTUL**

**Strategiei de Specializare Inteligentă a Republicii Moldova până în anul 2030**

**Denumirea documentului**

Strategia de Specializare Inteligentă a Republicii Moldova până în anul 2030.

**Tipul documentului de politici publice care se propune a fi elaborat**

În conformitate cu p. 5 al Regulamentului cu privire la planificarea, elaborarea, aprobarea, implementarea, monitorizarea și evaluarea documentelor de politici publice, Hotărârea Guvernului 386/2020, „Documentele de politici publice sunt de două tipuri – strategia și programul”. Prezentul document reprezintă Conceptul Strategiei de Specializare Inteligentă a Republicii Moldova până în 2030 (în continuare – ”S3 2030”) şi a fost elaborat în corespundere cu exigențele Hotărârii Guvernului nr.386/2020. Domeniile principale de intervenție: cercetare – inovare.

# Problema abordată

Esența strategiilor de specializare inteligentă (S3), denumite și Strategii de cercetare și inovare pentru specializare inteligentă (RIS3), presupune o abordare concentrată teritorial, care se bazează pe activele și resursele disponibile în cadrul unei țări/regiuni[[1]](#footnote-1), ținând cont totodată de provocările socio-economice specifice țării/regiunii respective, aplicată pentru a identifica oportunități unice de dezvoltare și creștere economică. În acest context, „specializarea” presupune identificarea unui număr limitat de priorități bine identificate într-o logică verticală, pentru investiții bazate pe cunoaștere, obținându-se, în rezultat, un avantaj competitiv al țării respective la nivel internațional. Totodată, specializarea inteligentă favorizează îmbunătățirea alocării fondurilor publice pentru finanțarea activităților de cercetare, dezvoltare și inovare, în vederea sporirii competitivității, productivității și creșterii economice.

Problema abordată prin intermediul prezentului document de politici publice se referă la gradul redus de generare și utilizare a inovațiilor la nivelul economiei naționale și legătura insuficientă dintre mediul de cercetare-inovare și cel de afaceri.

Necesitatea consolidării legăturilor dintre mediul de cercetare și cel de afaceri, precum și creșterea relevanței cercetărilor științifice pentru nevoile sectorului de afaceri, sunt menționate în toate documentele de politici care au guvernat/guvernează domeniile C&I (Programul național în domeniile cercetării și inovării pentru anii 2020-2023, Strategia de cercetare-dezvoltare a Republicii Moldova până în anul 2020, Strategia inovațională a Republicii Moldova pentru perioada 2013-2020 „Inovații pentru competitivitate”).

În același timp, starea precară a dialogului știință-business a fost identificată drept o vulnerabilitate a sistemului de cercetare și inovare de către toate analizele și evaluările efectuate în ultimul deceniu (Facilitatea de Suport a Politicilor (H2020 PSF) UNECE Innovation Policy Outlook, rapoartele anuale privind Starea Științei etc.). Opiniile exprimate de către reprezentanții diferitor părți interesate conțin argumente, potrivit cărora organizațiile din domeniile cercetării și inovării nu produc suficiente rezultate relevante pentru companii sau că sectorul afacerilor nu este suficient de predispus la inovații, preferând, în schimb, activități de afaceri „tradiționale”.

În realitate, există un schimb foarte redus de informații între instituțiile de cercetare și mediul antreprenorial. Există o înțelegere redusă din partea ambelor părți a modalităților de lucru asupra proiectelor și inițiativelor comune de cercetare și inovare, iar lanțul valoric de la „cunoștințe” la ”comercializare” este destul de deconectat din cauza deficienței instrumentelor disponibile pentru susținerea parteneriatelor comune dintre cercetare și mediul de afaceri.

Situația descrisă mai sus este confirmată și de poziția țării noastre în diferite clasamente internaționale. Conform Indicelui Global al Competitivității (IGC), ediția 2019, Republica Moldova ocupă poziția 86 (88 în 2018) din 141 de țări supuse analizei, cel mai mic scor fiind oferit pentru capacitățile inovaționale (30 din 100)[[2]](#footnote-2). Indicele global al inovației (IGI) pentru anul 2020 concluzionează că Republica Moldova a obținut performanțe mai bune în materie de inovare decât input-urile în acest domeniu în anul precedent. Țara are cele mai bune performanțe în ceea ce privește gradul de sofisticare a pieței, iar cea mai slabă performanță ține de infrastructură și de gradul de sofisticare a afacerilor[[3]](#footnote-3).

Ambele clasamente atenționează asupra gradului redus de colaborare dintre reprezentanții diferitor sectoare pe lanțul valoric al inovării. Spre exemplu, IGC plasează RM, în ceea ce privește colaborarea dintre actori multipli pe poziția 120 din 141 de țări, iar în ceea ce privește colaborarea științifică dintre universități și mediul de afaceri, IGI poziționează Republica Moldova pe locul 116.

Alte probleme identificate, care urmează a fi atenuate prin implementarea specializării inteligente sunt:

* + - * Prioritizarea insuficientă a investițiilor în cercetare, în special în zonele de interes pentru mediul de afaceri, inclusiv pe segmentul dezvoltării infrastructurii de cercetare,
      * Deconectarea cercetării-inovării de la procesul general de dezvoltare economică a țării,
      * Prezența redusă în cadrul economiei naționale a sectoarelor înalt tehnologizate,
      * Lipsa masei critice a resurselor umane înalt calificate în zonele de importanță majoră în contextul celei *de-a patra Revoluții Industriale*,
      * Investiții neglijabile din partea mediului de afaceri pentru activități de cercetare-inovare.

Concentrarea resurselor pe un număr limitat de domenii de excelență/specializare și de investiții prioritare pornește de la ideea că o țară nu poate obține performanțe notabile în toate domeniile științei, tehnologiei și inovării, fiind necesar un proces atent de prioritizare, care să țină cont de nevoile și resursele de care dispune statul respectiv. Specializarea inteligentă a fost, de asemenea, propusă pentru a împiedica diseminarea investițiilor limitate alocate cercetării-inovării unui număr extins de sectoare și domenii de cercetare, fapt care, în consecință, nu permite obținerea unui impact substanțial urmare a investițiilor respective.

La nivelul UE, specializarea inteligentă a constituit o parte integrantă și o condiționalitate ex- ante a Politicii Europene de Coeziune, ceea ce a determinat statele membre și regiunile acestora să dezvolte peste 120 de strategii de specializare inteligentă, determinând investiții în cercetare și inovare de peste 40 miliarde euro oferite de UE (inclusiv 68 miliarde EUR cofinanțare națională) în vederea realizării dezideratului unei *Europe mai inteligente*, promovând în special transformarea economică bazată pe inovare.

Deși existența unei Strategii de Specializare Inteligentă nu reprezintă o condiționalitate pentru țările din afara Uniunii, în anul 2017, Centrul Comun de Cercetare al Comisiei Europene (JRC), prin intermediul Platformei S3, a lansat un proiect-pilot pentru a asista cu expertiză metodologică instituțiile responsabile din Serbia, Republica Moldova și Ucraina în procesul de elaborare a RIS3[[4]](#footnote-4).

Este important de menționat că **elaborarea Strategiei de specializare inteligentă reprezintă un obiectiv stabilit** în Acordul de Asociere între Republica Moldova și Uniunea Europeana și Comunitatea Europeana a Energiei Atomice și statele membre ale acestora, ratificat prin Legea nr. 112/2014, în Planul de acțiune pentru punerea în aplicare a Acordului de asociere UE-Moldova, 2017-2019 (Titlul IV, Cap.24, Art.129), în Planul de acțiuni al Guvernului pentru anii 2020-2023, aprobat prin HG nr.636/2019, dar și în planul de activitate al Ministerului Educației, Culturii și Cercetării pentru anul 2021.

# Scopul elaborării documentului de politici publice

Scopul Strategiei de Specializare Inteligentă a Republicii Moldova - SMART MOLDOVA 2030 este de a crea în Republica Moldova un ecosistem dinamic de cercetare-inovare, puternic conectat cu mediul antreprenorial, cu mecanisme permanente de comunicare transversală în vederea reflectării rapide și cuprinzătoare a rezultatelor cercetării științifice și pregătirii academice în competitivitatea mediului de afaceri și în performanța economică a țării, oferind soluții la adresa provocărilor societale.

Prin urmare, implementarea Strategiei de Specializare Inteligentă a Republicii Moldova - SMART MOLDOVA 2030 va contribui la asigurarea unei creșteri economice inteligente, sustenabile și incluzive, dar și la atenuarea provocărilor cu care se confruntă societatea Republicii Moldova. Conectarea potențialului cercetării-inovării cu repozitoriul de cunoștințe existent în cadrul mediului antreprenorial va determina sporirea competitivității economiei RM și valorificarea oportunităților existente și emergente de conectare la lanțurile valorice internaționale.

**Viziunea Strategiei de Specializare Inteligentă a Republicii Moldova - SMART MOLDOVA 2030:** *Până în 2030, Republica Moldova va deveni o țară cu o economie bazată pe cunoaștere, competitivă, sustenabilă și integrată în lanțurile valorice internaționale, cu o societate rezilientă, digitalizată și predispusă spre inovare.*

**Obiective generale:**

* + - 1. Consolidarea cooperării dintre sectorul de afaceri și cel de cercetare.
      2. Sporirea competitivității economiei naționale prin dezvoltarea antreprenoriatului inovațional și a culturii inovaționale aferente.
      3. Utilizarea la scară largă a inovațiilor pentru atenuarea problemelor societale.

Astfel, implementarea prevederilor strategiei va avea drept rezultat:

1. **Concentrarea investițiilor publice alocate domeniilor de Cercetare-Inovare (C-I) și crearea de sinergii/evitarea fragmentării** dintrediferite instrumente de sprijin și investiții. Acest deziderat este extrem de important în condițiile în care Republica Moldova alocă doar 0.23% din PIB pentru finanțarea activităților de C-I (pe când la nivelul UE acest indicator constituie 2.2%).
2. **Sporirea competitivității întreprinderilor mici și mijlocii** prin dezvoltarea capacităților interne de inovare.
3. **Creșterea gradului de implicare a părților interesate** în procesul de identificare a priorităților de cercetare, care, urmează a fi stabilite în baza unui proces de descoperire antreprenorială de jos în sus. Descoperirea antreprenoriala, respectiv procesul participativ prin care se identifică nișele de specializare inteligentă, antrenează actorii din mediul de afaceri, cercetare, organizații publice și societate civilă într-un dialog argumentat privind, pe de o parte, avantajele competitive naționale si, pe de alta, oportunitățile pe piața internațională.
4. **Diversificarea tehnologică și transferului rezultatelor activităților de cercetare în activitățile practice de producere.**
5. **Revigorarea** **sectoarelor economice tradiționale** prin activități cu valoare adăugată mai mare, cât și noi nișe de piață sau **modernizarea** acestora prin adoptarea și diseminarea noilor tehnologii în cadrul IMM-urilor din regiuni;
6. **Explorarea** **unor noi forme de inovare**, precum cea orientată către utilizator, inovarea socială și inovarea în domeniul acordării serviciilor.

Activitățile lansate în contextul specializării inteligente nu numai că vor deschide calea pentru implementarea unui șir de proiecte distincte de cercetare și inovare, dar și vor facilita accesul pe piață și poziționarea produselor inovatoare, care este un factor cheie de sporire a competitivității sectorului privat în prezent. Aceasta, la rândul său, va determina sporirea resurselor financiare naționale alocate pentru cercetare – dezvoltare prin atragerea de capital din sectorul privat.

Totodată, Republica Moldova va obține, în rezultat, șansa de a dobândi un avantaj competitiv real, prin identificarea unor nișe noi sau prin integrarea noilor tehnologii în cadrul industriilor tradiționale și exploatarea potențialului „inteligent" al acestora.

# Concordanța cu Strategia Națională de Dezvoltare „Moldova-2030”

Creșterea rolului inovațiilor în procesul de sporire a competitivității economice, dar și necesitatea consolidării cooperării dintre mediul academic și cel de afaceri sunt deziderate care se conțin într-un șir de documente de politici. Spre exemplu, Strategia Națională de Dezvoltare(SND) ”Moldova 2020” prevedea la momentul adoptării, că paradigma dezvoltării economice va presupune atragerea investițiilor, dezvoltarea industriilor exportatoare, promovarea societății bazate pe cunoștințe, inclusiv prin fortificarea activităților de cercetare și de dezvoltare, inovarea și transferul tehnologic orientate spre eficiență și competitivitate. Totodată, 42,1% din respondenții unui chestionar aplicat în 2017 pentru evaluarea intermediară a SND „Moldova 2020”, au indicat inovarea în calitate aspect de politică transversală considerat de respondenți ca fiind insuficient integrat în SND, dar fiind important pentru dezvoltare[[5]](#footnote-5).

Proiectul Strategiei Naționale de Dezvoltare ”Moldova 2030”, viziunea și obiectivul strategic major al căreia sunt centrate pe calitatea vieții, își propune ca și prioritate sporirea eficienței proceselor economice prin creșterea capacităților companiilor de a inova și a implementa inovații, inclusiv prin intermediul formării clusterelor, hub-urilor și a parcurilor industriale, și stimularea investițiilor private în sectorul de cercetare și dezvoltare, precum și a parteneriatelor dintre companii și instituții educaționale în acest domeniu[[6]](#footnote-6). Prin prisma obiectivelor sale, specializarea inteligentă se înscrie perfect în logica expusă mai sus aliniată la obiectivele Agendei ONU pentru Dezvoltare Durabilă 2030.

***Corelarea domeniilor de specializare inteligentă cu prioritățile și direcțiile strategice ale Programului național în domeniile cercetării și inovării pentru anii 2020-2023 și obiectivele proiectului Strategiei Naționale de Dezvoltare Moldova 2030:***

| **Domeniu** | **S3** | **PNCI pentru anii 2020-2023** | **SND Moldova 2030** |
| --- | --- | --- | --- |
| **Energie** | **Energie**   * Soluții de termoficare * Energie alternativă * Tehnologii eficiente | **Energie**   * Energie sigură, curată și eficientă | **Ob.2) creșterea accesului oamenilor la infrastructura fizică, utilitățile publice și condițiile de locuit;**  *Acțiuni:*   * *facilitarea creării centrelor regionale ecoenergetice în scopul ridicării gradului de autonomie energetică la nivel local prin utilizarea resurselor energetice regenerabile;* * *consolidarea sistemelor de alimentare centralizată cu energie termică din urbe în vederea creșterii eficienței globale de generare și alimentare cu căldură și apă caldă menajeră,* * *promovarea proiectelor de eficientizare a consumului de resurse energetice și de valorificare a surselor regenerabile de energie în sectorul public și rezidențial, cu dezvoltarea instrumentelor de finanțare accesibile subiecților respectivelor sectoare, după caz, cu accent pe consumatorii vulnerabili* * *dezvoltarea energiei „verzi”. Stimularea interesului pentru producția și consumul de energie „verde” prin valorificarea surselor regenerabile de energie, inclusiv folosirea tehnologiilor eficiente și curate de ardere a biomasei, precum și facilitarea conectării instalațiilor de producție la capacitățile de distribuție existente.* |
| **Sănătate** | **Biomedicină și biofarmaceutică**   * Medicina personalizată * Biofarmaceutică | **Sănătate**   * Maladiile netransmisibile – monitorizare epidemiologică, prevenție, diagnostic și tratament * Supravegherea epidemiologică – măsuri de control și răspuns, diagnostic și tratament al bolilor transmisibile * Preparate farmaceutice și nutraceutice | **Ob.5) asigurarea dreptului fundamental la cea mai bună sănătate fizică și mintală;**  *Acțiuni:*   * *Reducerea mortalității premature cauzate de boli transmisibile și netransmisibile prin prevenire, inclusiv prin screening și vaccinare, și tratare conform medicinei personalizate.* * *Creșterea gradului de școlarizare medicală a beneficiarilor de servicii și a pacienților, astfel încât aceștia să poată aplica cunoștințele și abilitățile obținute în interesul sănătății lor, cunoscându-și drepturile și având suficientă încredere pentru a-și proteja propria sănătate și pentru a accesa serviciile de sănătate disponibile.* * *Integrarea și implementarea politicilor de sănătate în toate domeniile care generează factori determinanți ai sănătății și factori de risc ai bolilor netransmisibile.* |
| **Agricultură și procesare** | **Agricultura și procesarea alimentelor**   * Biotehnologii avansate pentru agricultură * Agricultura sustenabilă (inclusiv ecologică) * Produse alimentare cu valoare adăugată | **Agricultură durabilă, securitate alimentară și siguranța alimentelor**   * Securitatea alimentară și siguranța alimentelor * Soiuri și hibrizi de culturi agricole, tehnice și furajere performante * Managementul durabil al ecosistemelor agricole * Tehnologii noi de procesare a materiilor prime agricole. Biotehnologii agroalimentare | **Ob.10) asigurarea dreptului fundamental la un mediu sănătos și sigur.**  *Acțiuni:*   * *Asigurarea rezistenței la schimbările climatice prin reducerea riscurilor legate de schimbările climatice și prin facilitarea adaptării în șase sectoare prioritare –* ***agricultură****, resurse de apă, sănătate, forestier, energie și transport.* |
| **TIC** | **TIC**   * Micro/nanomateriale și inginerie electronică * Interoperabilitate, date deschise și e-infrastructuri * Aplicații mobile, inginerie software, cloud computing | **Competitivitate economică și tehnologii inovative**   * Nanotehnologii * Tehnologia informației și dezvoltare digitală * Materiale, tehnologii și produse inovative | **Ob.2) creșterea accesului oamenilor la infrastructura fizică, utilitățile publice și condițiile de locuit**  *Acțiuni:*   * *Sporirea accesibilității, din punct de vedere financiar, a serviciilor de acces la internet în bandă largă prin reducerea costurilor de furnizare a acestor servicii și creșterea concurenței între furnizori, precum și prin includerea în setul serviciului universal a accesului minim garantat la internet în bandă largă, la prețuri reduse*   **Ob.8) asigurarea unei guvernări eficiente și incluzive și a supremației legii;**  *Acțiuni:*   * *Elaborarea și adoptarea activă a tehnologiilor avansate (blockchain, inteligență artificială și algoritmi de învățare asistată de calculator) pentru a spori transparența, integritatea și trasabilitatea activității autorităților publice și managementului public, cu un accent special pe sistemul finanțelor publice, administrarea proprietății publice și achizițiile publice,* * *Dezvoltarea infrastructurii de guvernare electronică, pentru: a) sporirea accesibilității serviciilor publice administrative și datelor guvernamentale deschise, inclusiv prin puncte alternative, social incluzive de acces la nivel local; b) promovarea principiilor transparenței, trasabilității datelor deschise și a informațiilor oficiale, receptivității autorităților/instituțiilor publice la solicitările cetățenilor și mediului de afaceri; c) diminuarea și/sau eliminarea riscurilor corupției, fraudării, manipulării datelor în procesele de guvernanță și de interacțiune cetățean–stat; d) eficientizarea activității autorităților/instituțiilor publice, prin debirocratizare, asigurarea schimbului de date și a interoperabilității în timp real între sistemele informaționale din sectorul public.* |

# Concordanța cu cadrul bugetar pe termen mediu (CBTM)

Prioritățile de bază ale Sectorului Cercetare și Inovare pentru perioada 2022-2024 sunt:

* 1. Dezvoltarea infrastructurii naționale de cercetare și inovare;
  2. Dezvoltarea și perfecționarea cadrului de politici și normativ în domeniile cercetării și inovării;
  3. Intensificarea cooperării la nivel european și internațional în domeniile cercetării și inovării.

Realizarea activităților specifice priorității 2, din respectiva provocărilor cu care se confruntă sectorul cercetării și inovării, urmează să asigure și sporirea capacităților organizațiilor din domeniile cercetării și inovării de a genera inovații pentru mediul de afaceri prin realizarea exercițiului de descoperire antreprenorială și prin elaborarea Strategiei de specializare inteligentă, document de politici în materie de cercetare și inovare axat pe consolidarea capacității generale de inovare prin instrumente de sprijin specifice.

Sub aspectul impactului priorităților asupra alocărilor resurselor în sectorul Cercetării și Inovării, se specifică că acțiunile pentru implementarea acestora vor necesita mijloace financiare suplimentare. În acest sens, implementarea Strategiei de specializare inteligentă în perioada 2022-2024, pentru care costurile stabilite în CBTM se propun a fi estimează în sumă totală de 50 mil. lei (*Indicator –strategic 2: Plan de acțiuni privind implementarea Strategiei de specializare inteligentă pentru anii 2022-2024*).

Sursele suplimentare urmează a fi acoperite atât din mijloace bugetare cât și din surse externe. Precizăm că în proiectul Strategiei sectoriale de cheltuieli / Sectorul ,,Cercetare și Inovare” s-au prevăzut acțiunile și costurile necesare pe anii 2022-2024 / Principalele acțiuni/masuri de politici noi (implementate începând cu 2022) pe sectorul Cercetare și Inovare, pentru implementarea Strategiei. Pentru anul 2022 costurile pentru acțiuni urmează a fi acoperite din Grantul acordat retroactiv de Uniunea Europeană pentru suportul financiar pe anii 2018-2019 în vederea participării Republicii Moldova la Programul Uniunii Europene Orizont 2020.

Resursele minime necesare pentru implementarea Strategiei de Specializare inteligentă, reieșind din costul ideilor de proiect identificare în cadrul procesului de descoperire antreprenorială constituie 20 mln lei alocate anual, cu excepția primului an de implementare a Strategiei, sau 50 mln lei pentru perioada 2022-2024. Din acestea 10% din costuri vor constitui investiții a sectorului privat, 30% vor fi resurse identificate de la partenerii de dezvoltare (urmează a fi efectuate negocierile odată cu aprobarea Strategiei) și 60 % urmează a fi alocate din bugetul de stat.

Totodată, Strategia va fi corelată cu cadrul bugetar pe termen mediu, estimându-se costurile de finanțare pentru acțiunile/măsurile de politici, fiind propuse și sursele alternative de finanțare a Strategiei. Având suportul Comisiei Europene în elaborarea Strategiei de Specializare inteligentă, vom beneficia de suportul lor în identificarea partenerilor de finanțare.

# Concordanța cu prioritățile guvernamentale și celelalte documente de planificare și de politici publice

Programul național în domeniile cercetării și inovării pentru anii 2020-2023, adoptat de Guvernul RM în 2019 (Hotărârea Guvernului nr.381/2019) și-a propus, în contextul dezideratului de a spori impactul rezultatelor activității de cercetare și inovare asupra mediului de afaceri și societății în ansamblu, preluarea și transpunerea principiilor specializării inteligente. În acest sens, obiectivul specific 1.2. din Program - *Identificarea nișelor de specializare inteligentă a Republicii Moldova pentru promovarea cercetării bazate pe excelență în domenii strategice, cu relevanță și impact asupra economiei și a societății* prevede următoarele activități: desfășurarea procesului de descoperire antreprenorială; aprobarea priorităților strategice ale domeniilor cercetării și inovării pentru anii 2023-2027, în corespundere cu nișele de specializare identificate și identificarea domeniilor pentru care este necesară crearea unor noi centre de cercetare.

Specializarea Inteligentă constituie o prioritate și la nivelul macroregiunilor din care face parte Republica Moldova. Spre exemplu, Strategia UE pentru regiunea Dunării menționează specializarea inteligentă, în mod specific, drept o etapă pentru atingerea obiectivelor din Zona prioritară 7 (Societatea Cunoașterii). Elaborarea strategiilor de specializare inteligentă (și mai nou implementarea acestora[[7]](#footnote-7)) reprezintă o prioritate și în cadrul Parteneriatului Estic, în 2016 fiind fixat obiectivul ca cel puțin una din cele șase țări participante să dezvolte o strategie RIS3 până în anul 2020[[8]](#footnote-8).

Oportunitatea elaborării unei astfel de strategii pentru țara noastră a fost menționată și în Raportul echipei de experți străini care au evaluat sistemul de cercetare-inovare din Republica Moldova în 2015-2016[[9]](#footnote-9). Una din recomandările raportului respectiv pledează pentru o mai bună integrare a politicii de cercetare și inovare în strategia generală de politică economică; îmbunătățirea sinergiile dintre strategiile de cercetare și inovare, dar și necesitatea stabilirii priorităților prin implicarea sporită a părților interesate.

# Perioada planificată pentru elaborarea documentului de politici publice

Termenele, de elaborare ale Strategiei de Specializare Inteligentă a Republicii Moldova - SMART MOLDOVA 2030 sunt determinate de termenii de referință ai Proiectului-suport și anume: **septembrie - octombrie 2021.**

Vom menționa că, elaborarea prezentului concept a fost precedat de o amplă activitate analitică cu implicarea experților naționali și străini, iar selectarea domeniilor prioritare de specializare inteligentă s-a bazat pe o analiză cantitativă detaliată a potențialului economic, de inovare și de cercetare al Republicii Moldova (*Cartografierea potențialului economic, de inovare și științific a Republicii Moldova* și *Caracterizarea domeniilor prioritare preliminare pentru specializarea inteligentă în Moldova*), o analiza calitativă a rezultatelor intervievării a circa 40 de actori cheie reprezentanți ai sectorului de afaceri și de cercetare, dar și pe rezultatele *Procesului de Descoperire Antreprenorială*, care a inclus organizarea atelierelor de lucru cu reprezentanții tuturor părților interesate, cu un accent special pe implicarea sectorului de afaceri (10 evenimente organizate / 477 participanți). Astfel, procesul de selectare a domeniilor prioritare a avut loc în conformitate cu cadrul definit de Ghidul privind RIS3, elaborat sub egida Centrului Comun de Cercetare al Comisiei Europene.

# Părțile implicate:

Asigurarea reprezentativității tuturor celor patru categorii de actori incluși în helixul cvadruplu (autorități publice, mediul academic, cel antreprenorial și societatea civilă) este o prioritate în procesul de elaborare a S3.

Prin urmare principalii actori implicați în proces urmează a fi: Ministerul Educației și Cercetării, Ministerul Infrastructurii și Dezvoltării Regionale, Ministerul Finanțelor, Ministerul Economiei, Ministerul Agriculturii și Industriei Alimentare, Ministerul Sănătății, Ministerul Mediului, Agenția Națională pentru Cercetare și Dezvoltare, Organizația pentru Dezvoltarea Sectorului Întreprinderilor Mici și Mijlocii, organizațiile din domeniile cercetării și inovării, partenerii de dezvoltare; asociații de afaceri sectoriale și ONG-uri de profil corespunzător domeniilor prioritare identificate.

Proiectul strategiei urmează a fi consultat în cadrul echipei naționale de implementare a specializării inteligente (2 ședințe tehnice); vor fi organizate 2 consultări publice; va fi prezentat spre examinare Grupului de lucru pentru reglementarea activității de întreprinzător (2 ședințe); va fi prezentat în cadrul unui eveniment dedicat, organizat împreună cu Centrul Comun de Cercetare al Comisiei Europene (conferință).

1. Practica statelor UE demonstrează existența strategiilor de specializare inteligentă, atât la nivel regional, cât și național. Conform Regulamentului Nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS), în cazul în care efectivul populației dintr-un stat este mai mic decât pragul minim al unui anumit nivel NUTS (pentru NUTS 1 numărul minimum este de 3 milioane), statul constituie în ansamblul său o unitate teritorială NUTS de acest nivel. [↑](#footnote-ref-1)
2. 2019 Global Competitiveness Index/ <http://www3.weforum.org/docs/WEF_TheGlobalCompetitivenessReport2019.pdf> [↑](#footnote-ref-2)
3. <https://www.wipo.int/edocs/pubdocs/en/wipo_pub_gii_2020/md.pdf> [↑](#footnote-ref-3)
4. S3 beyond EU/ <http://s3platform.jrc.ec.europa.eu/s3-beyond-eu> [↑](#footnote-ref-4)
5. Raport de evaluare intermediară a Strategiei naționale de dezvoltare „Moldova 2020”/ <https://cancelaria.gov.md/sites/default/files/raport_evaluare_md2020.pdf> [↑](#footnote-ref-5)
6. <https://cancelaria.gov.md/sites/default/files/cu_privire_la_aprobarea_proiectului_de_lege_pentru_aprobarea_strategiei_nationale_de_dezvoltare_moldova_2030.pdf> [↑](#footnote-ref-6)
7. Joint Staff Working Document - Recovery, resilience and reform: post 2020 Eastern Partnership priorities/ https://ec.europa.eu/neighbourhood-enlargement/sites/default/files/eap\_joint\_staff\_working\_document\_2021\_en.pdf [↑](#footnote-ref-7)
8. Eastern Partnership - Focusing on key priorities and deliverables ,Joint Staff Working Document (2016)/ <https://ec.europa.eu/neighbourhood-enlargement/sites/near/files/near-eeas_joint_swd_2016467_0.pdf> [↑](#footnote-ref-8)
9. Peer Review of the Moldovan Research and Innovation system. Horizon 2020 Policy Support Facility, 2016 [↑](#footnote-ref-9)